Thurgau

Un o gantonau'r Swistir yw Thurgau (Almaeneg: Thurgau; Ffrangeg: Thurgovie). Saif yng ngogledd-ddwyrain y Swistir, ac roedd y boblogaeth yn 2002 yn 232,742. Prifddinas y canton yw dinas Frauenfeld. Yn y gogledd, mae'n ffinio ar lyn y Bodensee, a chaiff y canton ei enw o afon Thur, sy'n llifo trwyddo i ymuno ag afon Rhein . Almaeneg yw iaith gyntaf y rhan fwyaf o'r trigolion (88.5%), a'r nifer fwyaf yn brotestaniaid (50.6%). Mae amaethyddiaeth yn bwysig yma, yn enwedig tyfu ffrwythau. Gwneir seidr o ran o'r cnwd afalau.